Ран Босилек
Отгде е произлязла маймуната

chitanka.info

Преди много години живеело непослушно и лениво момиче. Майка му много тъгувала, защото то всеки ден правело пакости.

Веднаж майката сложила да сготви каша от ориз и просо. Като увряла кашата, майката я отнела от огъня и накарала дъщеря си да я бърка с бамбукова пръчка.

Дъщерята бъркала и току облизвала бъркачката. Майка й я видяла и почнала да й се кара:

— Ти пак вършиш, каквото не трябва. По-добре е да идеш в гората при дивите животни! Там трябва да живееш, а не тука. Всеки миг ме ядосваш.

Пакостницата, за да ядоса още повече майка си, сложила бъркачката под гърба си и почнала да я мърда насам-натам.

Изведнъж цялото тяло на момичето се покрило с косми, и бъркачката се превърнала на опашка.

Майката се хванала за главата:

— Ах, Божичко, дъщеря ми стана на маймуна!

Маймуната се изплезила на майката и избягала в гората.

Оттогава до ден днешен маймуната живее из горите и прави пакости на хората.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.